**E L Ő T E R J E S Z T É S**

**Szombathely Megyei Jogú Város Közgyűlésének 2023. április 27-i ülésére**

**Javaslat a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosítására**

Szombathely Megyei Jogú Város Közgyűlése MOP-Ház céljára a Szombathely, Hunyadi u. 49. szám alatti ingatlanban lévő szállásokat jelöli ki. A szállásokban elhelyezésre a 40. életévüket még be nem töltött, a városban, vagy a megyében munkaviszonyt folytató pályakezdő értelmiségiek, továbbá Szombathelyen felsőoktatási intézményben tanulók kerülnek. A MOP-Házban történő kijelölés időtartama a hatályos szabályozás szerint legfeljebb öt évig terjedhet, amely egyszer, további öt évvel meghosszabbítható.

A demográfiai és társadalmi változások kapcsán, továbbá a szálláshasználati szerződések meghosszabbítására vonatkozó eljárások során tapasztaltak alapján megfigyelhető, hogy a fiatalok önálló életkezdésének időpontja az életkor tekintetében egyre inkább kitolódik, a MOP-Házban élő pályakezdő fiatalok többsége a szálláshasználati szerződés megszűnését követően nem képes lakhatását önállóan megoldani.

Fentiekre tekintettel javasolt, hogy a MOP-Házban történő elhelyezésre vonatkozó szerződés meghosszabbítása az egyszeri alkalom helyett folyamatos legyen, a jogszabályban meghatározott életkor (40 év) betöltésének figyelembevételével.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletmódosítás tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2023. április „ ”**

 **/: Dr. Nemény András :/**